Tiener en sewejarige word nog by Kleinmond vermisKleinmond (Foto: Stephan Reichert via Wikimedia Commons) Soektogte deur die polisie se duikeenheid duur voort by Kleinmond-hoofstrand waar ŉ 17-jarige in die see verdwyn het en by Palmietrivier waar ŉ sewejarige meisie verdwyn het. Die liggaam van ŉ man is ook Sondag by Rooisand naby Kleinmond gevind. Schalk Boonzaaier, stasiebevelvoerder van die Nasionale Seereddingsinstituut (NSRI) in Kleinmond, sê die NSRI het Sondagoggend omstreeks 10:45 reageer op ŉ voorval by Rooisand waar ŉ lid van die publiek op ŉ liggaam op die strand afgekom het. “Die NSRI het die polisie op die toneel bygestaan. Die man se liggaam is aan die polisie en patologiediens oorgegee. ŉ Geregtelike doodsondersoek word gedoen. Ons betuig ons innige meegevoel met die familie.” NSRI Kleinmond is Sondagmiddag omstreeks 14:15 na die hoofstrand ontbied waar ŉ tiener vermoedelik verdrink het. “Vier tieners op ŉ skoolkamp, vermoedelik van Montagu, het na bewering op ŉ sandbank in die see afgekom. Hulle het op die sandbank gestaan toe ŉ 17-jarige seun skielik onder die water verdwyn het. Hy is in die seestrome meegesleur.” Die drie oorblywende tieners kon veilig na die strand terugswem. NSRI Kleinmond, NSRI Hermanus, die polisie, Wes-Kaapse nooddienste en die EMS/AMS Skymed-helikopter het reageer. “ŉ Omvattende soektog is van stapel gestuur, maar daar is steeds geen teken van die tiener nie. Die polisie se duikeenheid is Maandag ontplooi en die soektog duur voort. Ons dink aan die familie in dié moeilike tyd,” sê Boonzaaier. In ŉ derde voorval het NSRI Kleinmond en NSRI Hermanus Sondag omstreeks 15:45 saam met die polisie en Wes-Kaapse nooddienste reageer op ŉ voorval by Palmietrivier. ŉ Sewejarige meisie het saam met haar sussie geswem toe sy onder die water verdwyn het. “Haar 10-jarige sussie kon uit die water kom en paramedici het haar ondersoek. Sy is in ŉ stabiele toestand na ŉ hospitaal geneem.” Twee NSRI-reddingsvaartuie en 11 reddingswemmers is ontplooi, maar die soektog was tevergeefs. ŉ Soektog deur die polisie se duikeenheid duur voort. “Ons dink aan die familie in dié moeilike tyd.”